Sibarīda
Sibarīda (sengrieķu: Σύβαρις) bija nozīmīga Lielās Grieķijas pilsēta. Tā atradās Taranto līcī, Itālijas dienvidos, starp Kratas (Krati) un Sibalisas (Kočile) upēm. Pilsētu 720. gadā pr.Kr. dibināja ahajiešu un troizēniešu pārceļotāji. Sibarīda uzkrāja lielas bagātības, pateicoties savai auglīgajai zemei un rosīgajai ostai. Tās iedzīvotāji grieķu starpā izcēlās ar savu hēdonismu, dzīrēm un pārmērībām, pie tam līdz tādai pakāpei, ka vārds "sibarīts" ar laiku kļuva pat par palamu.